次韵曾中父登臨川郡樓書事
作者：吳可
朝代：宋

paragraphs: 戈甲何爲盛，田園已就荒。
僅能移北阜，未暇隠東牆。
寂寞交親遠，漂零道路長。
歸心隨斷雁，離思感垂楊。
避寇湘江外，依劉汝水傍。
閭閻嗟偪仄，登眺喜寬凉。
遠岫誰能屐，寒溪竟欲航。
冰盤悲玉井，風簟愛筠床。
地盡妖氛氣，春餘草木光。
寶薰烟霧細，仙茗笑談香。
接武青雲路，論文綠野堂。
虎皮空自悅，猿臂定誰攘。
取友真多益，求田苦未臧。
撐腸披錦繡，潄石飽膏肓。
隠逸追元亮，風騷近子昂。
栖鴉啼古堞，幽檻倚斜陽。
離亂知誰健，行藏只自傷。
舊巢看燕燕，今雨任浪浪。
道勝依鶖子，才高歎夜郎。
五峰興不淺，星漢擬文章。